Diari Oficial de la Generalitat Valenciana


Sumari del DOGV 9121, del 06-07-2021 (2021/7368)

RESOLUCIÓ de 23 de juny de 2021, de la consellera de Sanitat Universal i Salut Pública, per la qual es reprenen les pràctiques, suspeses com a mesura de prevenció per la Covid-19, en centres sanitaris del Sistema Valencià de Salut i centres sanitaris privats, per a estudiants d'universitats públiques i privades de la Comunitat Valenciana, així com per a estudiants de cicles formatius de Formació Professional de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9121

Data del DOGV
:   06-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7368


Data del document
:   23-06-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació
    * establiment hospitalari
    * malaltia infecciosa
    * política sanitària
    * organització sanitària

RESOLUCIÓ de 23 de juny de 2021, de la consellera de Sanitat Universal i Salut Pública, per la qual es reprenen les pràctiques, suspeses com a mesura de prevenció per la Covid-19, en centres sanitaris del Sistema Valencià de Salut i centres sanitaris privats, per a estudiants d'universitats públiques i privades de la Comunitat Valenciana, així com per a estudiants de cicles formatius de Formació Professional de la Comunitat Valenciana. [2021/7368]  
Antecedents de fet  
Amb data 4 de novembre de 2020 es va publicar en el Diari Oficial de la Generalitat Valenciana, la Resolució de 3 de novembre de 2020, de la consellera de Sanitat Universal i Salut Pública, acordant mesures especials en relació amb les pràctiques en centres sanitaris del sistema valencià de salut i centres sanitaris privats per a estudiants d'universitats públiques i privades de la Comunitat Valenciana així com per a estudiants de cicles formatius de Formació Professional de la Comunitat Valenciana, per a previndre i limitar la propagació i contagi per la Covid-19 (DOGV 8944, 04.11.2020).  
La situació epidemiològica en aquells moments, en relació amb l'avanç de la pandèmia per Covid-19, feia necessari extremar les mesures de control en els centres sanitaris, centres de salut i hospitals.  
  
Aquesta decisió es va adoptar a conseqüència de la situació d'aqueix moment, avalada per informes d'epidemiologia i assistència sanitària, que aconsellaven extremar les mesures de control en els centres sanitaris, centres de salut i hospitals, en observar-se la necessitat en aquests establiments d'adoptar mesures de prevenció adequades i de protecció d'aquelles persones que requereixen el degut aïllament, tant per la seua situació d'infecciositat com per la seua especial vulnerabilitat, així com del mateix personal sanitari i de l'alumnat.  
No obstant això, la Conselleria de Sanitat Universal i Salut Pública, conscient de la impossibilitat que l'alumnat de l'últim curs tinguera oportunitat de fer les pràctiques en anys successius, va estimar adequat exceptuar d'aquesta mesura aquest, en concret l'alumnat de l'últim curs de cadascuna de les diferents titulacions de ciències de la salut, així com de l'alumnat que es trobava cursant l'últim curs d'un màster oficial i de l'alumnat de l'últim curs de les titulacions sanitàries de Formació Professional, mantenint en aquests casos la presencialitat i activitat pràctica en els centres sanitaris.  
Posteriorment mitjançant la Resolució de 10 de març de 2021, de la consellera de Sanitat Universal i Salut Pública, s'exceptua de la suspensió de les pràctiques que es realitzen en centre sanitari situat en el territori de la Comunitat Valenciana, en el context de la crisi sanitària de Covid-19, a l'alumnat del tercer curs del grau d'infermeria (DOGV 9040, 12.03.2021).  
I mitjançant la Resolució d'1 d'abril de 2021, de la consellera de Sanitat Universal i Salut Pública, s'exceptua de la suspensió de les pràctiques que es realitzen en centre sanitari situat en el territori de la Comunitat Valenciana en el context de la crisi sanitària de Covid-19, a l'alumnat del penúltim curs de les titulacions dels graus de ciències de la salut (DOGV 9054, 06.04.2021).  
En l'actualitat, després de les successives avaluacions de risc efectuades, la situació de la pandèmia de Covid-19 en la Comunitat Valenciana se situa en nivell d'alerta 1 o risc baix, definit per transmissió comunitària limitada d'acord amb els criteris establerts en la guia d'actuacions de resposta coordinada per al control de la transmissió de Covid-19 del Ministeri de Sanitat, de 26 de març de 2021.  
Els indicadors de capacitat assistencial, ocupació de llits d'aguts i ocupació en unitats de crítics, estan presentant una bona evolució a causa de l'avanç del programa de vacunació que està tenint un impacte molt positiu sobre les hospitalitzacions i la letalitat. De fet, s'ha consolidat la tendència dels nivells d'utilització d'aquests serveis als llindars considerats de nova normalitat.  
  
L'evolució de la corba epidèmica i l'avanç en el programa de vacunació permeten continuar el procés de desescalada gradual en nom d'una acció de protecció de la salut en què és adequat continuar l'alleujament en les mesures adoptades amb anterioritat. No obstant això, és important assenyalar que continua sent necessari extremar les mesures de control en els centres sanitaris de manera que puga garantir-se la protecció de pacients, professionals sanitaris i estudiants.  
Per això, des de la Conselleria de Sanitat Universal i Salut Pública, sensibles a la transcendència i benefici social que suposa garantir l'adequada formació pràctica dels futurs professionals sanitaris, ha decidit permetre la reobertura de pràctiques que es realitzen en els centres sanitaris del Sistema Valencià de Salut i centres sanitaris privats per a estudiants d'universitats públiques i privades de la Comunitat Valenciana, així com per a estudiants de cicles formatius de Formació Professional de la Comunitat Valenciana.  
  
Fonaments de dret  
La Generalitat, a través de la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
La Llei orgànica 3/1986, de 14 d'abril, de mesures especials en matèria de salut pública estableix en l'article 1 que «a fi de protegir la salut pública i previndre la seua pèrdua o deterioració, les autoritats sanitàries de les diferents administracions públiques podran, dins de l'àmbit de les seues competències, adoptar les mesures previstes en la present llei quan així ho exigisquen raons sanitàries d'urgència o necessitat», i en l'article 3, més en concret, que «amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb aquests i del medi ambient immediat, així com les que es consideren necessàries en cas de risc de caràcter transmissible».  
  
La Llei 33/2011, de 4 d'octubre, general de salut pública, per la seua part, estableix en l'article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues respectives competències, podran adoptar quantes mesures siguen necessàries per a assegurar el compliment de la Llei» i en el seu apartat 2 que «en particular, sense perjudici del que es preveu en la Llei 14/1986, de 25 d'abril, general de sanitat, l'autoritat competent podrà adoptar, mitjançant una resolució motivada, les següents mesures:  
- d) La suspensió de l'exercici d'activitats».  
L'article 26.1 de la Llei 14/1986, de 25 d'abril, general de sanitat, preveu que «en cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com ara la confiscació o immobilització de productes, suspensió de l'exercici d'activitats, tancaments d'Empreses o les seues instal·lacions, intervenció de mitjans materials i personals i quantes unes altres es consideren sanitàriament justificades».  
  
Sobre la base del que s'ha exposat, de conformitat amb l'article 81.1.b de la Llei 10/2014, de 29 de desembre, de la Generalitat, de Salut de la Comunitat Valenciana, resolc:  
  
Primer. Represa de les pràctiques per part de l'alumnat  
Acordar la represa de les pràctiques, suspeses com a mesura de prevenció per la Covid-19, en centres sanitaris del Sistema Valencià de Salut i centres sanitaris privats, per a estudiants d'universitats públiques i privades de la Comunitat Valenciana, així com per a estudiants de cicles formatius de Formació Professional de la Comunitat Valenciana.  
  
  
Segon. Eficàcia i pèrdua d'efectes  
1. La present resolució farà efecte des de l'endemà de la publicació en el Diari Oficial de la Generalitat Valenciana.  
2. Es deixa sense efecte les següents resolucions:  
- La Resolució de 3 de novembre de 2020, de la consellera de Sanitat Universal i Salut Pública, per la qual s'acorden mesures especials en relació amb les pràctiques en centres sanitaris del Sistema Valencià de Salut i centres sanitaris privats per a estudiants d'universitats públiques i privades de la Comunitat Valenciana, així com per a estudiants de cicles formatius de Formació Professional de la Comunitat Valenciana, per a previndre i limitar la propagació i contagi per la Covid-19.  
- La Resolució de 10 de març de 2021, de la consellera de Sanitat Universal i Salut Pública, per la qual s'exceptua de la suspensió de les pràctiques que es realitzen en centre sanitari situat en el territori de la Comunitat Valenciana, en el context de la crisi sanitària de Covid-19, a l'alumnat del tercer curs del grau d'Infermeria.  
  
- La Resolució d'1 d'abril de 2021, de la consellera de Sanitat Universal i Salut Pública, per la qual s'exceptua de la suspensió de les pràctiques que es realitzen en centre sanitari situat en el territori de la Comunitat Valenciana en el context de la crisi sanitària de Covid-19, a l'alumnat del penúltim curs de les titulacions dels graus de Ciències de la Salut.  
S'adverteix que contra la present resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 23 de juny de 2021.- La consellera de Sanitat Universal i Salut Pública: Ana Barceló Chico.